په ټولنیزو رسنیو د " زه هم" هیشټیگ څه معنی لري؟
د "زه هم" په هیشټیگ کې برخه اخیستونکي د ښځو د ځورونو په ضد په خلکو کې پوهاوې زیاتوي او کوښښ کوي چې په ضد یې پیاوړي گامونه واخیستل شي
د تیرو دریو اونیو راهیسې په ټویټر او فیس بک کې په ملیونو ښځو د "زه هم" هیشټیگ "MeToo" د لاندې لیکلنې شروع کړیدي. د دغه هیشټیگ هدف په لارو کوڅو، کار، کور او د ژوند په هر ډگر کې د ښځو د ځورونو په خلاف مبارزه ده. د "زه هم" لیکلو معنی دا ده چې زه هم ځورول شوي یم. د زه هم یعنی "Me Too" په دغه هیشټیگ کې تراوسه پورې په ملینونو ښځو په هغو پېښو لیکل کړي چې هغوي ورسره مخ شویدي. د ښځو برسیره ځینو نارینو هم داسې ټویټونه کړیدي چې هغوي هم ښځې ځورولي دي او د ښځو نه یې عام بخښنه غوښتي ده. په دغه موضوع بحث لومړې په امریکا کې په ټولنیزو رسنیو شروع شو او بیا وروسته د نړۍ په بیلا بیلو ملکونو کې خپور شو چې پکې ځېنو پښتنو ښځو هم برخه واخیسته. په پېښور کې د ښځو د حقونو فعالې گلالۍ اسماعیل ولیکل "کله چې په پېښور کې اوسیږی نو د جنسي ځورونو سره مخ کیدل عادي خبره ده" په لندن کې د بي بي سي سره کار کونکي ثنا ساپۍ په خپل فیس بک کې ولیکل په ټولنیزو رسنیو دغه مبارزه د هغې نه وروسته شروع شوه د هالي ووډ د مشهور فلم جوړونکي هاروي وائنسټاین په هکله لسگونو ښځو شکایتونه وکړل چې د خپل نفوذ نه یې گټه پورته کوله او هغوي یې په جنسي توگه ځورلي دي حتی ځینو په هغه تور ولگاوه چې په هغوي یې جنسي تیري کړي. د یادني وړ ده چې د هالي ووډ په لسگونو مشهورو هنرمندانو د وائینسټاین په ضد د جنسي ځورنو ادعاگاني کړیدي. پرون د اکتوبر په ٢٩ نیټه د فرانسې په مختلفو ښارونو کې هم په سلگونو ښځو د جنسي ځورنو په ضد لاریون کړیدي. په پارس کې ښځو د جنسي ځورونو په ضد شعارونه لگول او په لوحو یې زه "هم لیکلي" وو. د ځورونو په ضد د دغې مبارزې شاوخوا یوه میاشت کیږي چې په ټولنیزو رسنیو شروع شویده او تر اوسه پورې دوام لري. د یادونې وړ چې په امریکا کې د کانگرس ځینو ښځو غړو هم په ټولنیزو رسنیو هغه پیښې د خلکو سره شریکې کړیدي چې هغوي ورسره د کار په دوران کې مخ شویدي. د نړۍ د بیلا بیلو ملکونو ښځو د نارینو نه غوښتنه کړیده چې د ښځو په وړاندی خپل چلند بدل کړي او د هغوي درناوې وکړي. په دی برسیره یې د حکومتونو نه غوښتي چې په دغه لړ کې خپل مسولیت پوره کړي.